## Naredba o homologaciji putničkih vozila opremljenih motorima s unutrašnjim izgaranjem s obzirom na mjerenje potrošnje goriva

### NN 17/1999 (18.2.1999.), Naredba o homologaciji putničkih vozila opremljenih motorima s unutrašnjim izgaranjem s obzirom na mjerenje potrošnje goriva

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O HOMOLOGACIJI PUTNIČKIH VOZILA OPREMLJENIH MOTORIMA SA UNUTRAŠNJIM IZGARANJEM S OBZIROM NA MJERENJE POTROŠNJE GORIVA**

I. PODRUČJE PRIMJENE

1. Motorna vozila opremljena motorima s unutarnjim izgaranjem s obzirom
na mjerenje potrošnje goriva moraju biti homologirana sukladno ovoj naredbi.

2. Ova naredba se odnosi na mjerenje potrošnje goriva koju navodi proizvođač
za sve motore sa unutarnjim izgaranjem ugrađene u vozila kategorija M1
i N1 koja imaju najveću dopuštenu masu manju od 2 tone.

II. ZAHTJEVI

3. Opći zahtjevi

3.1 Dijelovi vozila koji utječu na potrošnju goriva moraju biti tako
konstruirani, izvedeni i ugrađeni da usprkos vibracijama kojima mogu biti
izloženi omoguće vozilu u uobičajenim uvjetima uporabe zadovoljavanje zahtjeva
ove naredbe.

4. Zahtijevana ispitivanja

4.1 Vozilo treba biti podvrgnuto ispitivanju na način opisan u dodatku
4 Pravilnika ECE R 84.00 pod sljedećim voznim uvjetima:

4.1.1 Ciklus koji oponaša (simulira) gradsku vožnju

4.1.2 Ispitivanje kod stalne brzine od 90 km/h

4.1.3 Ispitivanje kod stalne brzine od 120 km/h

4.2 Rezultati testova trebaju biti izraženi u litrama /100 km zaokruženo
na 0.1 litru na 100 km.

4.3 Gorivo koje se upotrebljava mora biti jedno od dostupnih na tržištu.
U slučaju bilo kakvog nesporazuma gorivo mora biti jedno od referencijskih
goriva koje definira CEC1.

(a) u dokumentu CEC RF-03-A-84 za motore s kompresijskim paljenjem

(b) jedno od onih koje je CEC utvrdio dokumentima RF-01-A-84 i RF01-A-85
za motore s vanjskim izvorom paljenja

5. Tumačenje rezultata

5.1 Vrijednosti potrošnje goriva koje navodi proizvođač za tip vozila
moraju se prihvatiti ako se ne razlikuju više od ±4% od vrijednosti dobivenih
mjerenjem u ovlaštenom laboratoriju. Ako je odstupanje veće od ±4% moraju
se prihvatiti vrijednosti koje je izmjerio ovlašteni laboratorij.

III. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 84 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 15. srpnja 1990.2, koji je dodatak Ženevskom
sporazumu iz 1958. o prihvaćanju jednakih uvjeta za homologaciju i uzajamno
priznavanje homologacije opreme i dijelova motornih vozila (u daljnjem
tekstu: Pravilnik ECE R 84.00).

7. Pravilnik ECE R 84.00 u izvorniku dostupan je u normoteci Državnog
zavoda za normizaciju i mjeriteljstvo.

IV. HOMOLOGACIJA VOZILA

8. Državni zavod za normizaciju i mjeriteljstvo provodi homologaciju
vozila u smislu ove naredbe prema Pravilniku ECE R 84.

V. PROVJERA SUKLADNOSTI

9. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VI. PRIMJENA

10. Ova naredba stupa na snagu osmog dana nakon objave u "Narodnim novinama",
a primjenjivat će se:

- od 1. travnja 1999. godine za nova vozila koja se prvi put registriraju
u Republici Hrvatskoj

- od 1. listopada 1999. godine za sva vozila koja se prvi put registriraju
u Republici Hrvatskoj.

Klasa: 011-02/99-02/49
Urbroj: 558-04/8-98-1
Zagreb, 30. prosinca 1998.

Ravnatelj
Državnog zavoda za
normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_\_\_\_\_\_\_\_\_\_\_\_

1 Europski koordinirajući savjet za razvoj
postupaka ispitivanja maziva i goriva za motore (European Coordinating
Council for development of performance tests for lubrificants and engine
fuels)

2 ECE dokumenti u kojima je objavljen tekst
Pravilnika:
E/ECE/324 E/ECE/TRANS/505Rev.1/Add.83. (Preradba 1, stupila na snagu 15.
srpnja 1990.)

(1) ECE dokumenti u kojima je objavljen tekst Pravilnika: E/ECE/324

E/ECE/TRANS/505Rev.1/Add.83. (Preradba 1, stupila na snagu 15. srpnja 1990.)

Naredba, NN 17/1999-358